Daniel Thomas (gwleidydd)

Gwleidydd o Gymru yw Daniel "Dan" Thomas. Roedd yn weithgar gyda'r Blaid Geidwadol yn Lloegr tan 2025, pan ymunodd â Reform UK. Fe'i penodwyd gan Nigel Farage yn arweinydd y blaid honno yng Nghymru fis Chwefror 2026. Yn etholiad cyffredinol 2010, ef oedd ymgeisydd y Ceidwadwyr yn etholaeth Islwyn. Roedd yn ddirprwy arweinydd Cyngor Bwrdeistref Barnet yn Llundain ar ran y Ceidwadwyr o 2010 hyd at 2019, ac yna arweinydd y Cyngor o 2019 hyd at 2022, lle bu'n gweithredu rhaglen o doriadau a thalu cwmnïau preifat i gynnal gwasanaethau cyhoeddus. Roedd wedyn yn arweinydd grŵp Ceidwadol yr wrthblaid ar y cyngor cyn gadael y blaid honno ac ymuno â Reform UK ym mis Mehefin 2025. Fe ddywedodd iddo symud i fyw yng Nghymru yn 2024, ac fe ymddiswyddodd o Gyngor Barnet ar 31 Rhagfyr 2025, gan adael sedd wag cyn etholiad y cyngor hwnnw yn 2026. Mae'n dweud iddo gael ei eni "yn y cymoedd", ond iddo symud i ffwrdd yn 1999. Mae'n uniaethu fel Cymro ac hefyd fel Prydeinwr. Mae'n arddel gwerthoedd gwleidyddol ac economaidd Margaret Thatcher. Ar 5ed Chwefror 2026, cyhoeddodd Nigel Farage mai Daniel Thomas fyddai arweinydd Reform UK Wales ar gyfer Etholiad Senedd Cymru, 2026. Mae felly'n olynydd i Nathan Gill, arweinydd y blaid honno yng Nghymru hyd 2021 - doedd dim arweinydd arall yn y cyfamser. Yn ôl Farage, fydd gan Thomas ymreolaeth wrth benderfynu polisïau'r blaid yng Nghymru, ond y byddai'n rhaid trafod unrhyw anghytuno o ran polisïau cenedlaethol ag ef ei hun.